Varsitybeker: Shimlas klop UWK | Netwerk24
Deur Owen Kock 11 Februarie 2019 18:56
Sechaba Matsoele gaan Maandag op loop in die Shimlas se Varsitybeker-rugbywedstryd teen die UWK in Bellville. Foto: Jaco Marais
Ervaring teenoor 'n gebrek aan dissipline.
Dit was Maandagmiddag die verskil tussen die Varsitybeker-rugbyspanne van die Shimlas en die Universiteit van Wes-Kaapland in Bellville.
Die besoekers uit Bloemfontein het die wedstryd met 47-25 gewen en die nuweling in die beker-kompetisie op sy baadjie gegee.
Marnus Boshoff duik oor vir een van sy twee drieë vir die Shimlas. Foto: Gallo Images
Die Shimlas se kaptein en sewe-flank, Henco Pretorius, was aan die spits van sy span se oorheersende vertoning. Met 'n bietjie meer geluk en meer gedissiplineerde spel, kon die nuweling se telling anders daaruit gesien het.
Vir 'n meer gelykop eerste helfte van rugby kon daar nie gevra gewees het nie. Die spanne was met rustyd kop-aan-kop, met die Shimlas 'n kortkop voor met 21-20.
Die slot Siba Qoma het ook 'n uitstaande wedstryd vir die Shimlas gehad en so ook die senterpaar, die Eybers-tweeling Kurt en William. Marnus Boshoff, die linkervleuel, het twee van sy span se sewe drieë gedruk. Hy was die Speler van die Wedstryd.
Die Bellville-span is beslis nie een oor wie daar geloop gaan word nie. Hy het gewys hoekom hy die skildreeks reeds twee keer gewen het, al het hy nie juis enige bedreiging vir die Shimlas ingehou nie.
Die span lyk na 'n goed afgerigte een, nou moet daar net aan sy dissipline gewerk word.
Aidynn Cupido van die UWK op pad doellyn toe terwyl Marnus Boshoff van Shimlas hom probeer stuit. Foto: Gallo Images
Vir die tuisspan het die vleuel Aidynn Cupido se onderskepdrie vir die meeste opwinding gesorg, toe hy byna 70 m gehardloop het om te gaan druk. Die ander vleuel, André Manuel, het self 'n barshou gespeel.
* Vroeër het UWK se Young Guns hul Shimla-eweknieë met 21-5 verniel.
Shimlas 47 (21): Drieë: Sechaba Matsoele (7 punte), Marnus Boshoff (2), Siba Qoma (2), Janco Cloete, Henco Pretorius. Doelskoppe: Justin Taylor (5).
UWK 25 (20): Drieë: Clayton Daniels, Aidynn Cupido (7 punte), André Manuel (7 punte). Doelskop: Lyle Hendricks. Strafdoele: Hendricks (2).
* In Johannesburg het Wits sy wedstryd teen die Ixias van Bloemfontein met 25-15 gewen in 'n wedstryd wat deur reën onderbreek is. Wits was rustyd met 8-6 voor. Ixias se losskakel, Heinrich Bitzi het al sy span se punte, met vyf strafdoele aangeteken.